pythainlp/thaigov-v2-corpus-22032023 huggingface dataset:
วันอาทิตย์ที่ 7 มีนาคม 2564
รัฐบาลเตือนร้านค้าเข้าร่วมโครงการเยียวยา ห้ามฉวยโอกาสขึ้นราคาสินค้าเอาเปรียบประชาชน
รัฐบาลเตือนร้านค้าเข้าร่วมโครงการเยียวยา ห้ามฉวยโอกาสขึ้นราคาสินค้าเอาเปรียบประชาชน
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และ รมว.กลาโหม กำชับหน่วยงานที่เกี่ยวข้องกับโครงการคนละครึ่ง โครงการเราชนะ ที่ดำเนินการมาระยะหนึ่ง และโครงการเรารักกันที่จะเริ่มใช้จ่ายได้เร็ว ๆ นี้ โดยเฉพาะในส่วนของการควบคุมดูแลร้านค้าที่เข้าร่วมโครงการ ให้ติดตามตรวจสอบไม่ให้ผู้ค้าฉวยโอกาสขึ้นราคาสินค้า หลังจากที่มีประชาชนร้องเรียนถึงปัญหานี้มายังรัฐบาล
นายกรัฐมนตรีขอให้ร้านค้าเห็นใจประชาชน เพราะทุกคนได้รับผลกระทบจากโควิด-19 เหมือนกัน รัฐบาลมีหน้าที่ช่วยเหลือผู้ที่เดือดร้อน แต่ทุกฝ่ายต้องร่วมมือกันเพื่อให้ผ่านวิกฤตินี้ไปให้ได้ ซึ่งข้อมูลจากกระทรวงพาณิชย์ระบุว่า นับตั้งแต่ช่วงปลายเดือน ธ.ค.63 จนถึงปัจจุบัน ได้ดำเนินคดีกับร้านค้าที่กระทำผิดไปแล้ว 68ราย ในจำนวนนี้เป็นร้านธงฟ้า 47 ราย โดยเจ้าหน้าที่ได้แจ้งไปยังร้านค้าทุกแห่งและออกตรวจสอบไม่ให้ฝ่าฝืนกฎข้อบังคับ เช่น ห้ามยึดบัตรสวัสดิการแห่งรัฐ ห้ามรับ/แลกเป็นเงินสด ห้ามบังคับการซื้อ/ขายสินค้า ห้ามจำหน่ายบุหรี่ สุรา เบียร์ ห้ามเอาเปรียบขึ้นราคาและขายเกินราคาที่กำหนดโดยเด็ดขาด
หากพบหลักฐานว่าร้านค้าใดจำหน่ายสินค้าราคาแพงเกินสมควร จะมีโทษจำคุกไม่เกิน 7 ปี ปรับไม่เกิน 140,000 บาท หรือทั้งจำทั้งปรับ หากไม่ปิดป้ายแสดงราคา มีโทษปรับไม่เกิน 10,000 บาท สำหรับร้านธงฟ้านั้นมีข้อกำหนดชัดเจนอยู่แล้วว่าควรทำอย่างไร ดังนั้น ถ้าตรวจพบการกระทำผิดจะถูกยกเลิกจากโครงการทันทีและอาจถูกยึดเครื่อง EDC หรือยกเลิกการใช้แอปพลิเคชัน ทำให้ไม่สามารถขายสินค้ากับโครงการได้อีกต่อไป
ทั้งนี้ หากประชาชนพบร้านค้าที่ฉวยโอกาสขึ้นราคาสินค้า หรือไม่ปิดป้ายแสดงราคาสินค้า สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ
...................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 4 มีนาคม 2564
ผู้ช่วยรมว.วธ.เป็นประธานการประชุมเตรียมการจัดงานเทิดพระเกียรติและเฉลิมฉลองแด่สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
ผู้ช่วยรมว.วธ.เป็นประธานการประชุมเตรียมการจัดงานเทิดพระเกียรติและเฉลิมฉลองแด่สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี เนื่องในโอกาสถวายพระสมัญญา "สิริศิลปิน"
วันที่ ๔ มีนาคม ๒๕๖๔ เวลา ๑๔.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานการประชุมเตรียมการจัดงานเทิดพระเกียรติและเฉลิมฉลองแด่สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี เนื่องในโอกาสถวายพระสมัญญา "สิริศิลปิน" และพิธีเปิดงานโครงการการแสดงศิลปกรรมร่วมสมัยนานาชาติ Thailand Biennale, Korat 2021 ณ จังหวัดนครราชสีมา ผ่านระบบการประชุมทางไกล (Zoom)โดยมี นายวิเชียร จันทรโณทัย ผู้ว่าราชการจังหวัดนครราชสีมา นายโกวิท ผกามาศ ผู้ตรวจราชการกระทรวงวัฒนธรรม นางสาววิมลลักษณ์ ชูชาติ ผู้อำนวยการสำนักงานศิลปวัฒนธรรมร่วมสมัย ผู้บริหารกระทรวงวัฒนธรรม และเจ้าหน้าที่ที่เกี่ยวข้องเข้าร่วมประชุม ณ ห้องประชุม ๑ ขั้น ๘ กระทรวงวัฒนธรรม
วันพฤหัสบดีที่ 18 มีนาคม 2564
ปลัดเกษตรฯ เผยคณะอนุกรรมการจัดทำแผนปฏิบัติการด้านสับปะรด
ปลัดเกษตรฯ เผยคณะอนุกรรมการจัดทำแผนปฏิบัติการด้านสับปะรด พ.ศ. 2563 – 2565 เห็นชอบร่างแผนปฏิบัติการด้านสับปะรด 3 ระดับ ผลิตสับปะรดคุณภาพ สร้างความยั่งยืนอุตสาหกรรมสับปะรดไทย
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะอนุกรรมการจัดทำแผนปฏิบัติการด้านสับปะรด พ.ศ. 2563 – 2565 ครั้งที่ 2/2564 ว่า จากการประชุมคณะอนุกรรมการฯ ได้มีมติเห็นชอบ (ร่าง) แผนการปฏิบัติการด้านสับปะรด พ.ศ. 2564 – 2565 และที่ประชุมยังมีมติให้หน่วยงานที่เกี่ยวข้อง ไปเพิ่มเติมเป้าหมายและงบประมาณของโครงการใดที่ไม่สามารถระบุได้ ให้คำนวณประมาณการสัดส่วนเฉพาะสินค้าสับปะรด นอกจากนี้ ยังได้มอบหมายให้หน่วยงานที่เกี่ยวข้องปรับปรุง (ร่าง) แผนการปฏิบัติการด้านสับปะรด พ.ศ. 2564 – 2565 ให้สมบูรณ์ และส่งให้ฝ่ายเลขานุการภายในวันที่ 24 มีนาคม 2564 เพื่อจะได้เสนอคณะกรรมการนโยบายและพัฒนาสับปะรดแห่งชาติ ต่อไป
สำหรับ (ร่าง) แผนการปฏิบัติการด้านสับปะรด พ.ศ. 2564 – 2565 แบ่งเป็นแผน 3 ระดับ ได้แก่ ด้านการเพิ่มประสิทธิภาพและบริหารจัดการผลิต โดยมีประเด็นแผนปฏิบัติการ 1. พัฒนาฐานข้อมูลด้านการผลิตสับปะรดเพื่อการบริหารจัดการผลิตตามแผนที่เกษตรเชิงรุก Agri – map 2. เพิ่มประสิทธิภาพการผลิตและตรวจรับรองมาตรฐาน โดยการนำเทคโนโลยีที่เหมาะสมมาใช้ 3. พัฒนาเกษตรกรและสถาบันเกษตรกร 4. การวิจัย พัฒนาและถ่ายทอดเทคโนโลยี
ด้านการเพิ่มศักยภาพอุตสาหกรรมแปรรูป โดยมีประเด็นแผนปฏิบัติการ 1. วิจัยการส่งเสริมการนำเทคโนโลยีและนวัตกรรมมาใช้ในการสร้างมูลค่าเพิ่มให้กับสับปะรด 2. เพิ่มประสิทธิภาพและผลิตภาพการผลิตของภาคอุตสาหกรรม (Productivity) 3. เพิ่มมูลค่าของสับปะรดทั้งระบบ
ด้านการเพิ่มศักยภาพการตลาดและการส่งออก โดยมีประเด็นแผนปฏิบัติการ 1. ส่งเสริมการค้าในต่างประเทศเพื่อเพิ่มส่วนแบ่งทางการตลาดในประเทศเป้าหมาย 2. เชื่องโยงตลาด และส่งเสริมรณรงค์การบริโภคสับปะรดภายในประเทศ ผ่านช่องทางการกระจาย / จำหน่าย ในรูปแบบต่าง ๆ 3. สร้างตราสินค้าสับปะรดไทยแทนการรับจ้างผลิต (OEM) และขอใช้ตราสินค้าร่วมกับตราที่มีจำหน่ายแล้ว (Co – Branding)
นอกจากนี้ ที่ประชุมยังได้รับฟังสถานการณ์ ส่วนของสับปะรดที่ใช้สำหรับภาคอุตสาหกรรม และบริโภคสด ซึ่งจะมีช่วงเวลาที่ผลผลิตออกมาพร้อม ๆ กัน ในช่วงเดือนเมษายน - เดือนมิถุนายน และในช่วงเดือนตุลาคม - เดือนธันวาคม โดยคาดการณ์ว่า ราคาสับปะรดจะอยู่ในระดับที่สูงกว่าต้นทุนการผลิตของเกษตรกร และในภาคการส่งออกจะใกล้เคียงกับเมื่อปีที่แล้ว และอยู่ในเกณฑ์ที่สามารถรับได้
วันจันทร์ที่ 22 มีนาคม 2564
ประชุมคณะกรรมการพัฒนาการสหกรณ์แห่งชาติ (คพช.) ครั้งที่ 1/2564
รมช.มนัญญา เป็นประธานการประชุมคณะกรรมการพัฒนาการสหกรณ์แห่งชาติ (คพช.) ครั้งที่ 1/2564 ติดตามการดำเนินงานของสหกรณ์หลายประเด็น
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานการประชุมคณะกรรมการพัฒนาการสหกรณ์แห่งชาติ (คพช.) ครั้งที่ 1/2564 ณ ห้องประชุมกระทรวงเกษตรและสหกรณ์ โดยมี นายอำพันธุ์ เวฬุตันติ รองปลัดกระทรวงเกษตรและสหกรณ์ นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายโอภาส ทองยงค์ อธิบดีกรมตรวจบัญชีสหกรณ์ เข้าร่วมประชุม โดยที่ประชุมได้ติดตามการดำเนินงานของสหกรณ์ในหลายประเด็น อาทิ แนวทางการพัฒนาสหกรณ์การเกษตรในห้วงเวลายุทธศาสตร์ชาติ ความคืบหน้าการหารือแนวทางแก้ไขปัญหาผลกระทบจากโควิด -19 ให้กับสหกรณ์บริการแท็กซี่ แนวทางแก้ไขปัญหาสหกรณ์ผู้ถือหุ้นในบริษัทการบินไทย จำกัด (มหาชน) และกฎกระทรวง เรื่อง การดำเนินงานและการกำกับดูแลสหกรณ์ออมทรัพย์ และสหกรณ์เครดิตยูเนี่ยน พ.ศ.2564 พร้อมทั้งยังได้มีการพิจารณาการกำหนดหลักสูตรฝึกอบรมกรรมการสหกรณ์ให้มีคุณสมบัติตามกฎกระทรวง เรื่อง การดำเนินงานและการกำกับดูแลสหกรณ์ออมทรัพย์ และสหกรณ์เครดิตยูเนี่ยน พ.ศ.2564 (ข้อ 8) พิจารณาการผ่อนผันหลักเกณฑ์และเงื่อนไขการเป็นชุมนุมสหกรณ์ระดับประเทศ พิจารณาการอุทธรณ์ของสหกรณ์เครดิตยูเนี่ยนคลองจั่น จำกัด รวมถึงประเด็นการพิจารณาคณะอนุกรรมการศึกษากรณีการให้สิทธิสมาชิกสหกรณ์ถอนหุ้นคืนบางส่วน ขอขยายเวลาปฏิบัติงาน
รมช.มนัญญา ได้กล่าวมอบนโยบายว่า การดำเนินงานของสหกรณ์นั้นต้องให้ความสำคัญกับสมาชิกสหกรณ์เป็นอันดับแรก และต้องขับเคลื่อนสหกรณ์ให้มีความเข้มแข็ง สามารถพึ่งพาตนเองได้ ซึ่งรัฐบาลเองได้จัดสรรงบประมาณสนับสนุนเครื่องมือ อุปกรณ์ทางการตลาดให้แก่สหกรณ์ เพื่อให้สามารถฟื้นฟูกิจการได้ โดยได้มีการลงพื้นที่ติดตามการดำเนินงานของสหกรณ์ทั่วประเทศ ซึ่งหลายสหกรณ์มีความพร้อม บางสหกรณ์ก็สามารถสร้างแบรนด์สินค้าของตัวเองได้
วันอังคารที่ 9 มีนาคม 2564
กรมทางหลวง กระทรวงคมนาคม ขยายทางหลวงหมายเลข 2050 สาย อ.ตระการพืชผล - อ.เขมราฐ เป็น 4 ช่องจราจร แล้วเสร็จ เชื่อมโยงเส้นทางการค้าอาเซียนไทย ลาว และจีน
กรมทางหลวง โดยสำนักก่อสร้างทางที่ 2 ดำเนินการก่อสร้างขยายทางหลวงหมายเลข 2050 สาย อ.ตระการพืชผล - อ.เขมราฐ ตอน บ.แสนสบาย - อ.เขมราฐ จ.อุบลราชธานี ระหว่าง กม.ที่ 69+000 - กม.ที่ 98+500 รวมระยะทาง 29.5 กิโลเมตร เสร็จเรียบร้อยแล้ว
ทางหลวงสายดังกล่าวเป็นทางหลวงสายหลัก เริ่มต้นที่ อ.เมืองอุบลราชธานี สิ้นสุดที่ อ.เขมราฐ เป็นเส้นทางยุทธศาสตร์ในการท่องเที่ยวและการค้าเชื่อมโยงไปยังสาธารณรัฐประชาธิปไตยประชาชนลาว ปัจจุบันปริมาณการจราจรเพิ่มสูงขึ้นทำให้ประชาชนไม่ได้รับความสะดวกในการเดินทาง กรมทางหลวงจึงดำเนินก่อสร้างขยายเป็นมาตรฐานทางชั้นพิเศษ 4 ช่องจราจร (ไป-กลับ) ผิวจราจรแบบแอสฟัลท์คอนกรีต กว้างช่องละ 3.5 เมตร ไหล่ทางกว้าง ข้างละ 2.5 เมตร มีเกาะกลางแบบยก แยกทิศทางการจราจร ไป-กลับ ก่อสร้างจุดกลับรถ 19 แห่ง ก่อสร้างสะพานคอนกรีตเสริมเหล็ก 8 แห่ง (สะพานคู่) และท่อเหลี่ยม 3 แห่ง พร้อมติดตั้งไฟฟ้าแสงสว่าง งบประมาณ 987,300,000 บาท
โครงการนี้จะเป็นเส้นทางสายหลักเชื่อมโยงประตูการค้าสู่อาเซียน ได้แก่ สปป.ลาว ไทย และจีน ส่งเสริมและสนับสนุนด้านการท่องเที่ยว เศรษฐกิจการค้า การลงทุนของภาคอีสานใต้และสินค้าตามแนวชายแดนก่อให้เกิดผลดีในการพัฒนาเศรษฐกิจและสังคมของประเทศโดยรวม เพื่อรองรับเศรษฐกิจและประชาคมอาเซียน หรือ AEC ต่อไป
วันศุกร์ที่ 19 มีนาคม 2564
กรมทางหลวงชนบทแจ้งเลื่อนปิดการจราจรบางช่องทางบนสะพานภูมิพล 1 และสะพานภูมิพล 2 เป็นวันที่ 20 เม.ย. - 30 ก.ย. 64 เวลา 22.00 น. - 04.00 น. เพื่อปรับปรุงผิวจราจร
กรมทางหลวงชนบท (ทช.) กระทรวงคมนาคม โดยสำนักบำรุงทาง ขอแจ้งเลื่อนปิดการจราจรบางช่องทาง บนสะพานภูมิพล 1 และสะพานภูมิพล 2 เพื่อดำเนินการปรับปรุงผิวจราจรโครงการเสริมผิวลาดยางโพลีเมอร์โมดิฟายด์แอสฟัลต์คอนกรีต (PMA)
กรมทางหลวงชนบท (ทช.) กระทรวงคมนาคม โดยสำนักบำรุงทาง ขอแจ้งเลื่อนปิดการจราจรบางช่องทาง บนสะพานภูมิพล 1 และสะพานภูมิพล 2 เพื่อดำเนินการปรับปรุงผิวจราจรโครงการเสริมผิวลาดยางโพลีเมอร์โมดิฟายด์แอสฟัลต์คอนกรีต (PMA) จากเดิมวันที่ 15 มีนาคม 2564 ถึงวันที่ 30 กันยายน 2564 เป็นวันที่ 20 เมษายน 2564 ถึงวันที่ 30 กันยายน 2564 ตั้งแต่เวลา 22.00 - 04.00 น. ของวันรุ่งขึ้น ซึ่งในขณะทำการปรับปรุงผิวจราจรประชาชนยังสามารถสัญจรบนสะพานได้ปกติในวันเวลาดังกล่าว ทช. ขออภัยในความไม่สะดวกมา ณ โอกาสนี้
ทั้งนี้ ประชาชนสามารถสอบถามรายละเอียดเพิ่มเติมได้ที่ นายจรูญ แก้วนาง นายช่างโยธาชำนาญงาน สำนักบำรุงทาง ทช. หมายเลขโทรศัพท์ 0 2551 5250 หรือโทรสายด่วน 1146
วันศุกร์ที่ 12 มีนาคม 2564
กรมทางหลวง สรุปอุบัติเหตุบนทางหลวงเดือนกุมภาพันธ์ 2564 พบเสียชีวิตลดลง 40% สาเหตุหลักขับเร็วเกินกฎหมายกำหนด กรุงเทพฯ เกิดอุบัติเหตุสูงสุด
กรมทางหลวง (ทล.) กระทรวงคมนาคม โดยสำนักอำนวยความปลอดภัย ได้สรุปรายงานข้อมูลอุบัติเหตุบนทางหลวงทั่วประเทศประจำเดือนกุมภาพันธ์ 2564 จากการรายงานอุบัติเหตุทางระบบ HAIMS พบว่า
อุบัติเหตุเกิดขึ้นบนทางหลวงในความรับผิดชอบของกรมทางหลวง จำนวน 1,157 ครั้ง มีผู้เสียชีวิต จำนวน 156 ราย ผู้ได้รับบาดเจ็บ จำนวน 884 ราย และมีรถที่เกิดอุบัติเหตุ จำนวน 1,811 คัน เป็นเหตุให้ทรัพย์สินของ ทล. เสียหายประมาณ 11 ล้านบาท เมื่อเปรียบเทียบสถิติอุบัติเหตุประจำเดือนกุมภาพันธ์ 2563 จำนวนอุบัติเหตุลดลงจากปีที่ผ่านมา 23% ผู้เสียชีวิตลดลง 40% ผู้บาดเจ็บลดลง 36% จำนวนรถที่เกิดอุบัติเหตุลดลง 23% ซึ่งสาเหตุหลักการเกิดอุบัติเหตุมาจากผู้ขับขี่ขับรถด้วยความเร็วสูงกว่ากฎหมายกำหนด 69% (796 ครั้ง) รองลงมาได้แก่ การตัดหน้าระยะกระชั้นชิด 8% (87 ครั้ง) หลับใน 4% (57 ครั้ง) และอุปกรณ์รถบกพร่อง 4% (52 ครั้ง)
สำหรับอุบัติเหตุส่วนใหญ่เกิดบริเวณทางตรง 68% (784 ครั้ง) ทางโค้งปกติ 13% (148 ครั้ง) และทางแยกระดับเดียวกัน 8% (80 ครั้ง) ยานพาหนะที่เกิดอุบัติเหตุส่วนใหญ่ ได้แก่ รถปิคอัพบรรทุก 4 ล้อ37% (678 คัน) รถยนต์นั่ง 29% (528 คัน) และรถจักรยานยนต์ 12% (226 คัน) ซึ่งหากจำแนกตามภาคของการเกิดอุบัติเหตุพบว่าเส้นทางในภาคเหนือเกิดอุบัติเหตุสูงสุด 24% ภาคตะวันออกเฉียงเหนือ 20% และภาคใต้ 12% นอกจากนี้ ทางหลวงที่เกิดอุบัติเหตุสูงสุด คือ ทางหลวงหมายเลข 7 ตอน แขวงคลองสองต้นนุ่น - พิมพา จำนวน 42 ครั้ง หากจำแนกตามรายจังหวัดพบว่ากรุงเทพฯ เกิดอุบัติเหตุสูงสุด รองลงมาได้แก่ จังหวัดสุพรรณบุรี และจังหวัดชลบุรี ตามลำดับ
ทั้งนี้ ทล. ได้มีมาตรการแก้ไขที่ได้ดำเนินการร่วมกับตำรวจทางหลวงในการบังคับใช้กฎหมายอย่างต่อเนื่อง โดยเฉพาะการตรวจจับความเร็วยานพาหนะที่วิ่งบนทางหลวง ซึ่งเป็นมาตรการที่สำคัญในการลดและป้องกันอุบัติเหตุที่อาจเกิดขึ้น ทล. ขอความร่วมมือผู้ใช้ทางโปรดขับขี่ด้วยความระมัดระวัง เพื่อความปลอดภัย หากประชาชนผู้ใช้ทางต้องการแจ้งอุบัติเหตุหรือสอบถามข้อมูลการเดินทางเพิ่มเติมสามารถติดต่อได้ที่ สายด่วน ทล. 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ 1586 กด 7 และตำรวจทางหลวง 1193 ตลอด 24 ชั่วโมง
วันพุธที่ 24 มีนาคม 2564
จัดงานสงกรานต์ 2564...อะไรทำได้ - ไม่ควรทำ?
...
เทศกาลสงกรานต์ปี 2564 ใกล้เข้ามาแล้ว แม้การระบาดของโรคโควิด-19 ยังคงมีอยู่แต่สถานการณ์ต่าง ๆ มีแนวโน้มดีขึ้น ที่สำคัญเป็นเทศกาลสงกรานต์ที่มีวันหยุดยาวต่อเนื่องถึง 6 วัน หลังจากที่รัฐบาลได้กำหนดให้วันที่ 12 เม.ษ. 2564 เป็นวันหยุดราชการกรณีพิเศษ
.
แม้รัฐบาลไม่ได้ห้าม ประชาชนเดินทางข้ามจังหวัด กลับภูมิลำเนาไปพบปะครอบครัว หรือท่องเที่ยวพักผ่อน แต่ก็ได้วางแนวทางการจัดกิจกรรมในช่วงเทศกาลเพื่อให้ประชาชนและหน่วยงานต่าง ๆ ปฏิบัติด้วยหลัก D-M-H-T-T ซึ่งจะช่วยลดความเสี่ยงต่อการติดเชื้อโรคโควิด-19 ได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 16 มีนาคม 2564
คืบหน้า! ไทยผลิตวัคซีนโควิด-19 ภายในประเทศ
...
ปัจจุบันการผลิตวัคซีนภายในประเทศมีความก้าวหน้าโดยลำดับ ข้อมูลจากสถาบันวัคซีนแห่งชาติล่าสุดระบุว่า วัคซีนแอสตราเซเนกาที่บริษัทสยามไบโอไซเอนซ์รับการถ่ายทอดเทคโนโลยีมาผลิตนั้นได้ดำเนินการไปแล้วจำนวน 5 รุ่นการผลิต และอยู่ระหว่างการส่งตรวจคุณภาพ ณ ห้องปฏิบัติการที่ตั้งในสหราชอาณาจักร และสหรัฐอเมริกา
.
ทุกขั้นตอนถูกควบคุมคุณภาพอย่างใกล้ชิดจากผู้เชี่ยวชาญของแอสตราเซเนกาและทีมสาธารณสุขไทย ไม่ว่าจะเป็นสำนักงานคณะกรรมการอาหารและยา สถาบันชีววัตถุ กรมวิทยาศาสตร์การแพทย์ เพื่ออุดช่องว่างไม่ให้เกิดปัญหาต่าง ๆ ตามมา
.
ส่วนการส่งมอบวัคซีนจากแอสตราเซนเนกาที่ไทยได้สั่งจองล่วงหน้าไปแล้ว จะอยู่ในช่วงกลางปี 2564 โดยจะทยอยส่งมาประมาณเดือนละ 5 - 10 ล้านโดส จนครบ 61 ล้านโดส ตามแผนการฉีดวัคซีนที่รัฐบาลกำหนดไว้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 18 มีนาคม 2564
การรถไฟแห่งประเทศไทยเปิดจองตั๋วขบวนรถจักรไอน้ำพิเศษเส้นทางประวัติศาสตร์ กรุงเทพ - อยุธยา ในโอกาสวันคล้ายวันสถาปนากิจการรถไฟ 26 มีนาคม 256
การรถไฟแห่งประเทศไทย กระทรวงคมนาคม ขอเชิญชวนพี่น้องประชาชนร่วมเดินทางในขบวนรถไฟรถจักรไอน้ำพิเศษ เนื่องในโอกาสวันคล้ายวันสถาปนากิจการรถไฟครบรอบ 124 ปี วันที่ 26 มีนาคม  2564 เพื่อสัมผัสเส้นทางประวัติศาสตร์ กรุงเทพ - พระนครศรีอยุธยา
การรถไฟแห่งประเทศไทย กระทรวงคมนาคม ขอเชิญชวนพี่น้องประชาชนร่วมเดินทางในขบวนรถไฟรถจักรไอน้ำพิเศษ เนื่องในโอกาสวันคล้ายวันสถาปนากิจการรถไฟครบรอบ 124 ปี วันที่ 26 มีนาคม 2564 เพื่อสัมผัสเส้นทางประวัติศาสตร์ กรุงเทพ - พระนครศรีอยุธยา ร่วมถ่ายภาพกับหัวรถจักรไอน้ำ ตลอดจนรับชมนิทรรศการครบรอบ 124 ปีของการรถไฟฯ ที่สถานีกรุงเทพ (หัวลำโพง) เริ่มเปิดจองตั๋วโดยสารตั้งแต่วันนี้เป็นต้นไป
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า เนื่องในโอกาสวันคล้ายวันสถาปนากิจการรถไฟ ครบรอบ 124 ปี รฟท. ได้นำรถจักรไอน้ำมาเปิดให้บริการเดินรถขบวนพิเศษผ่านเส้นทางประวัติศาสตร์กรุงเทพถึงพระนครศรีอยุธยา ในวันที่ 26 มีนาคม 2564 เพื่อเป็นการน้อมรำลึกในพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัวที่พระองค์ท่านทรงพระกรุณาโปรดเกล้าฯ สถาปนากิจการการรถไฟ
รายละเอียดเส้นทางการเดินรถของรถไฟขบวนพิเศษ กรุงเทพ - อยุธยา - กรุงเทพ ขบวนที่ 901/902 ออกจากสถานีกรุงเทพ เวลา 08.10 น. ถึงสถานีอยุธยา เวลา 10.15 น. ซึ่งนักท่องเที่ยวสามารถเดินทางท่องเที่ยวภายในจังหวัดพระนครศรีอยุธยา ชมสถานที่สำคัญของจังหวัด ประมาณ 6 ชั่วโมง ส่วนเที่ยวกลับจะออกจากสถานีอยุธยา เวลา 16.40 น. ถึงกรุงเทพเวลา 18.45 น. โดยสถานีที่หยุดรับ - ส่งผู้โดยสาร ได้แก่ สถานีสามเสน บางซื่อ บางเขน หลักสี่ ดอนเมือง รังสิต นักท่องเที่ยวสามารถขึ้นหรือลงตามสถานีดังกล่าวข้างต้นได้ ขณะที่ประชาชนที่อาศัยอยู่ใกล้เส้นทางรถไฟสายกรุงเทพ - อยุธยา สามารถร่วมบันทึกภาพหัวรถจักรไอน้ำ ในเส้นทางที่ขบวนรถวิ่งผ่าน
สำหรับอัตราค่าโดยสาร ไป - กลับ ผู้ใหญ่/เด็ก คนละ 290 บาท (บริการอาหารว่าง น้ำดื่มบนขบวนรถ ทั้งเที่ยวไป - กลับ พร้อมกิจกรรมบนขบวนรถไฟ) ผู้โดยสารสามารถติดต่อซื้อตั๋วและสำรองที่นั่งด้วยระบบ D - Ticket ได้ด้วยตนเอง ผ่านเว็บไซต์ www.railway.co.th หรือสถานีรถไฟทุกแห่งทั่วประเทศ ตั้งแต่วันนี้เป็นต้นไป หรือสอบถามข้อมูลเพิ่มเติมที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊ก แฟนเพจ ทีมพีอาร์ รฟท.
วันพุธที่ 17 มีนาคม 2564
ปลัดวธ. เป็นประธานเปิดการประชุมชี้แจงแนวทางการพิจารณากลั่นกรองโครงการที่ขอรับการสนับสนุนทุนจากกองทุนพัฒนาสื่อปลอดภัยและสร้างสรรค์ ประจำปี ๒๕๖๔
ปลัดวธ.เป็นประธานเปิดการประชุมชี้แจงแนวทางการพิจารณากลั่นกรองโครงการที่ขอรับการสนับสนุนทุนจากกองทุนพัฒนาสื่อปลอดภัยและสร้างสรรค์ ประจำปี ๒๕๖๔
วันที่ ๑๖ มีนาคม ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานเปิดการประชุมชี้แจงแนวทางการพิจารณากลั่นกรองโครงการที่ขอรับการสนับสนุนทุนจากกองทุนพัฒนาสื่อปลอดภัยและสร้างสรรค์ ประจำปี ๒๕๖๔ โดยมี นายสมชาย เจริญอำนวยสุข ประธานคณะอนุกรรมการกลั่นกรองและพัฒนาโครงการ คณะที่ปรึกษากระทรวงวัฒนธรรม ผู้บริหาร นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ คณะอนุกรรมการกองทุนฯ และเจ้าหน้าที่ที่เกี่ยวข้องเข้าร่วม ณ โรงแรมแกรนด์ เมอร์เคียว ฟอร์จูน กรุงเทพฯ
วันอังคารที่ 16 มีนาคม 2564
การรถไฟแห่งประเทศไทยชี้แจงเหตุความสะอาดของตู้โดยสาร ชั้น 1
ตามที่ได้ปรากฎภาพข่าวในสื่อโซเชียลมีเดีย ของผู้ใช้ทวิตเตอร์ นามว่า t (@treeserver)
ได้โพสต์ข้อความ เกี่ยวกับเรื่องความสะอาดของตู้โดยสาร ชั้น 1 ตู้โดยสารเก่า อุปกรณ์ชำรุด
ตามที่ได้ปรากฎภาพข่าวในสื่อโซเชียลมีเดีย ของผู้ใช้ทวิตเตอร์ นามว่า t (@treeserver)ได้โพสต์ข้อความ เกี่ยวกับเรื่องความสะอาดของตู้โดยสาร ชั้น 1 ตู้โดยสารเก่า อุปกรณ์ชำรุด ดังแจ้งแล้ว นั้น
นายนิรุฒ มณีพันธ์ ผู้ว่าการรถไฟแห่งประเทศไทย กล่าวว่า ตามข้อมูลที่มีผู้ร้องเรียน ทางสื่อโซเชียลมีเดีย นั้นรฟท. ได้ดำเนินการให้ผู้เกี่ยวข้องตรวจสอบข้อเท็จจริงแล้ว พบว่า ขบวนรถดังกล่าวเป็นขบวนรถด่วนพิเศษ ที่ 38 สุไหลโกลก - กรุงเทพ ซึ่งผู้โดยสารได้ใช้บริการ เมื่อวันที่ 14 มีนาคม 2564 เป็นรถนอนชั้น 1 ปรับอากาศ คันที่ 1 เลขที่ 11-12 เดินทางจากสถานีหาดใหญ่ - กรุงเทพ พบว่า อุปกรณ์ในห้องโดยสารดังกล่าวชำรุดจริง
รฟท. ได้รับทราบปัญหาที่เกิดขึ้นและได้สั่งการให้เจ้าหน้าที่เข้าไปดูแล อำนวยความสะดวกในทันที รวมทั้งได้นำตู้โดยสารดังกล่าวมาปรับปรุงซ่อมแซมทันที เพื่อให้ตู้โดยสารมีสภาพพร้อมใช้งาน และได้กำชับให้เจ้าหน้าที่ฝ่ายปฏิบัติงานที่เกี่ยวข้องตรวจสอบความเรียบร้อยของตู้โดยสาร ก่อนนำออกมาให้บริการแก่ผู้โดยสารทุกครั้ง เพื่อไม่ให้เกิดเหตุการณ์เช่นนี้อีกและขอขอบคุณผู้ใช้ทวิตเตอร์ นามว่า t (@treeserver) ที่ได้แจ้งข้อมูลให้ รฟท. ทราบ เพื่อนำไปปรับปรุงการให้บริการให้ดียิ่งขึ้นต่อไป และขออภัยในความไม่สะดวกมา ณ โอกาสนี้
วันพุธที่ 3 มีนาคม 2564
ก.แรงงาน แถลงข่าวจัดงานวันสตรีสากล ประจำปี 2564
ก.แรงงาน แถลงข่าวการจัดงานวันสตรีสากล ประจำปี 2564 ภายใต้แนวคิด “แรงงานสตรี รวมพลังฝ่าวิกฤต ขับเคลื่อนเศรษฐกิจไทยให้ยั่งยืน” วันที่ 8 มี.ค. นี้ ณ โรงแรมมิราเคิล  กรุงเทพฯ เพื่อยกย่องเชิดชูเกียรติสตรีทำงานดีเด่น ว่าเป็นผู้มีบทบาทในการพัฒนาประเทศ
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวในฐานะประธานการแถลงข่าวการจัดงานวันสตรีสากล ประจำปี 2564 เมื่อวันที่ 3 มีนาคม 2564 ณ ห้องประชุม ศ.นิคม จันทรวิทรุ ชั้น 5 กรมสวัสดิการและคุ้มครองแรงงาน ซึ่งได้รับมอบหมายจาก นายสุชาติ ชมกลิ่น รัฐมนตรีว่าการกระทรวงแรงงานว่า องค์การสหประชาชาติกำหนดให้วันที่ 8 มีนาคมของทุกปี เป็นวันสตรีสากล และเชิญชวนให้ประเทศสมาชิกจัดกิจกรรมเพื่อร่วมเฉลิมฉลองและรำลึกถึงการต่อสู้ของสตรี เพื่อให้ได้มาซึ่งความยุติธรรม ความเสมอภาค สันติภาพ และการพัฒนา รวมถึงการทบทวนความก้าวหน้าในการดำเนินงานด้านสิทธิสตรี กระทรวงแรงงาน ภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญต่อการคุ้มครองและพัฒนาคุณภาพชีวิตแรงงานสตรีมาโดยตลอด ซึ่งจะเห็นได้จากการกำหนดการคุ้มครองสิทธิของแรงงานสตรีไว้เป็นการเฉพาะในพระราชบัญญัติคุ้มครองแรงงาน พ.ศ. 2541 และส่งเสริมการจัดสวัสดิการนอกเหนือกฎหมายเพื่อส่งเสริมคุณภาพชีวิตแรงงานสตรีมาอย่างต่อเนื่อง สำหรับการจัดงานวันสตรีสากล ประจำปี 2564 นี้ กระทรวงแรงงาน โดยกรมสวัสดิการและคุ้มครองแรงงาน ได้กำหนดจัดขึ้นภายใต้แนวคิด “แรงงานสตรี รวมพลังฝ่าวิกฤต ขับเคลื่อนเศรษฐกิจไทยให้ยั่งยืน” โดยมีวัตถุประสงค์ เพื่อกระตุ้นให้สังคมไทยได้ตระหนักถึงความสำคัญของสตรีทำงาน และร่วมส่งเสริมให้สตรีได้รับการปฏิบัติอย่างเป็นธรรมและเท่าเทียมได้รับสิทธิประโยชน์จากการจ้างงาน มีความสุขและคุณภาพชีวิตที่ดีในการทำงาน และที่สำคัญ เพื่อยกย่อง เชิดชูเกียรติสตรีทำงานดีเด่นที่เป็นแบบอย่างให้สตรีทำงานได้ตระหนักถึงคุณค่าของตนเอง และมุ่งมั่นที่จะพัฒนาความรู้ความสามารถเป็นประโยชน์ต่อตนเอง ครอบครัว และสังคม รวมถึงประเทศชาติ
อธิบดี กสร. กล่าวต่อไปว่า กิจกรรมสำคัญภายในงานจะมีพิธีมอบโล่รางวัลให้แก่สตรีทำงานดีเด่น โดยรัฐมนตรีว่าการกระทรวงแรงงาน ซึ่งในปีนี้มีสตรีที่มีคุณสมบัติเหมาะสมเข้ารับรางวัล จำนวนทั้งสิ้น 32 คน จาก 8 ประเภทรางวัล อาทิ นางศิลปสวย ระวีแสงสูรย์ ปลัดกรุงเทพมหานคร ประเภทสตรีนักบริหารดีเด่น นางสาวปนัดดา วงศ์ผู้ดี ประเภทศิลปินสตรีดีเด่น และมีการเสวนาในหัวข้อ “แรงงานสตรี รวมพลังฝ่าวิกฤต ขับเคลื่อนเศรษฐกิจไทยให้ยั่งยืน” โดยวิทยากรที่เป็นสตรีผู้ที่เคยได้รับโล่รางวัลสตรีทำงานดีเด่นปีที่ผ่านมา ได้แก่ นางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย นางสุดฤทัย เลิศเกษม รองอธิบดีกรมประชาสัมพันธ์ นอกจากนี้ ยังมีกิจกรรมแสดงนิทรรศการสตรีทำงานดีเด่น และการแสดงผลิตภัณฑ์ของสตรีผู้ประกอบอาชีพอิสระดีเด่น อีกด้วย
วันพฤหัสบดีที่ 4 มีนาคม 2564
บูรณาการ 12 กระทรวง ช่วยเหลือกลุ่มเปราะบาง
...
นายกฯ ร่วมเป็นประธานสักขีพยาน
พิธีลงนามบันทึกข้อตกลงความร่วมมือ (MOU)
“โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน”
ระหว่าง 12 กระทรวง 1 หน่วยงาน
ถือเป็นอีกหนึ่งเป้าหมายเร่งด่วนของรัฐบาล
.
โดยสาระสำคัญของบันทึกข้อตกลงฯ นี้
คือ ความร่วมมือในการสนับสนุนข้อมูลกลุ่มเปราะบาง
อาทิ ผู้สูงอายุ ผู้พิการ เด็กเล็ก ที่ต้องการความช่วยเหลือเป็นพิเศษ
เพื่อวิเคราะห์และประเมินข้อมูลรายครัวเรือน
รวมถึงวางแผนการให้ความช่วยเหลือ
ให้สามารถเข้าถึงสิทธิและสวัสดิการ
และการบริการของภาครัฐได้อย่างเสมอภาคเท่าเทียม
.
โดยเชื่อมโยงการทำงานระดับพื้นที่ด้วยกลไกสหวิชาชีพ
ร่วมกับอาสาสมัครพัฒนาสังคมและความมั่นคงของมนุษย์ (อพม.)
1 คน ที่จะรับผิดชอบ 10 ครอบครัว
ติดตามครอบครัวกลุ่มเปราะบางอย่างต่อเนื่อง
โดยบันทึกข้อตกลงฯ มีระยะเวลาความร่วมมือ 5 ปี
ตั้งแต่ปี 2564 – 2568
อ่านเพิ่มเติม คลิกhttps://www.thaigov.go.th/news/contents/details/39575
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 5 มีนาคม 2564
นายกฯ ชื่นชม คนไทยได้รับเลือกเป็นผู้แทนคนพิการในสหประชาชาติ สะท้อนความสำเร็จรัฐบาลในการสนับสนุนสวัสดิการความเป็นอยู่คนพิการไทย
นายกฯ ชื่นชม คนไทยได้รับเลือกเป็นผู้แทนคนพิการในสหประชาชาติ สะท้อนความสำเร็จรัฐบาลในการสนับสนุนสวัสดิการความเป็นอยู่คนพิการไทย
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่นางสาวเสาวลักษณ์ ทองก๊วย นายกสมาคมส่งเสริมศักยภาพสตรีพิการ ได้รับเลือกให้ดำรงตำแหน่งคณะกรรมการประจำอนุสัญญาว่าด้วยสิทธิคนพิการแห่งสหประชาชาติ (Committee on the Rights of Persons with Disabilities) วาระปี 2564-2567 ซึ่งถือเป็นครั้งแรกที่สตรีพิการไทยได้เป็นตัวแทนคนพิการในเวทีระดับโลก และสะท้อนให้เห็นถึงความสำเร็จของไทยในการมีบทบาทนำด้านการส่งเสริมงานด้านคนพิการ
ทั้งนี้ สมาคมสภาคนพิการทุกประเภทแห่งประเทศไทยได้เสนอชื่อ น.ส. เสาวลักษณ์ฯ ให้เป็นผู้แทนประเทศไทยในการลงสมัครเลือกตั้งเป็นคณะกรรมการฯ แทนนายมณเฑียร บุญตัน ที่ครบวาระการดำรงตำแหน่ง และได้รับความเห็นชอบจากคณะกรรมการส่งเสริมและพัฒนาคุณภาพชีวิตคนพิการแห่งชาติ โดยกระทรวงการพัฒนาสังคมและความมั่นคงของมนุษย์ ร่วมกับกระทรวงการต่างประเทศ ได้ส่งรายชื่อและจัดกิจกรรมพบปะหารือ รวมถึงประชาสัมพันธ์การลงสมัครเลือกตั้งของไทยอย่างต่อเนื่อง จนเมื่อวันที่ 11 ธันวาคม 2563 น.ส. เสาวลักษณ์ฯ ได้รับเลือกจากที่ประชุมรัฐภาคีอนุสัญญาว่าด้วยสิทธิคนพิการ ให้ดำรงตำแหน่งด้วยคะแนนเสียง จำนวน 107 เสียง จาก 168 เสียง จากผู้สมัครทั้งหมด 88 ประเทศ
นอกจากนี้ โฆษกประจำสำนักนายกรัฐมนตรี เผยว่านายกรัฐมนตรีชื่นชมที่ น.ส. เสาวลักษณ์ฯ มีความมุ่งมั่นที่จะทำงานเพื่อพัฒนาการดำรงชีวิตสำหรับคนพิการ และผลักดันมิติเกี่ยวกับคนพิการในการดำเนินงานของสหประชาชาติในทุกด้าน โดยเฉพาะการพิทักษ์สิทธิมนุษยชน การส่งเสริมบทบาทของสตรีในการขับเคลื่อนการดำเนินงานตามอนุสัญญาว่าด้วยสิทธิคนพิการ การไม่เลือกปฏิบัติต่อสตรีและเด็กพิการ การดำรงชีวิตอิสระ และการมีส่วนร่วมของคนพิการบนพื้นฐานของความเท่าเทียม ซึ่งนายกรัฐมนตรีเชื่อมั่นว่า น.ส. เสาวลักษณ์ฯ จะเป็นตัวแทนของประเทศ และมีบทบาทสำคัญในการสร้างความตระหนักถึงความสำคัญของการคุ้มครองและส่งเสริมสิทธิของคนพิการในเวทีระดับโลก
*********************
วันพุธที่ 3 มีนาคม 2564
นฤมล เคลื่อนทัพ ถกเข้มคณะช่วยเหลือคนพิการ
- -
วันที่ 3 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ประชุมคณะอนุกรรมการขับเคลื่อนพัฒนาทักษะคนพิการ ช่วยเหลือกลุ่มเปราะบาง ณ ห้องประชุมปกรณ์อังศุสิงห์ ชั้น 10 กรมพัฒนาฝีมือแรงงาน กระทรวงแรงงาน
ศาสตราจารย์ นฤมล กล่าวว่า พลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี มีความห่วงใยพี่น้องประชาชน โดยเฉพาะกลุ่มเปราะบาง อาทิ คนพิการ ผู้สูงอายุ ผู้มีบัตรสวัสดิการแห่งรัฐ มอบหมายหมายให้เร่งดำเนินการให้ความช่วยเหลืออย่างเร่งด่วน เพื่อให้แรงงานกลุ่มดังกล่าว ได้รับการดูแลอย่างทั่วถึงครอบคลุมทุกพื้นที่ และสิ่งสำคัญคือต้องรวดเร็วทันต่อความต้องการ ซึ่งการประชุมในวันนี้ เป็นการหารือของคณะอนุกรรมการพัฒนาทักษะฝีมือคนพิการเพื่อรองรับการประกอบอาชีพ ครั้งที่ 1/2564
โดยที่ประชุมได้รายงานผลการส่งเสริมให้สถานประกอบการและหน่วยงานภาครัฐดำเนินการ ตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) พ.ศ. 2556 และการดำเนินงานกองทุนส่งเสริมและพัฒนาคุณภาพชีวิตคนพิการและหลักเกณฑ์การกู้ยืม เงินกองทุน กำหนดการจัดงานแข่งขันฝีมือคนพิการแห่งชาติครั้งที่ 10 จะมีขึ้นระหว่างวันที่ 7-8 พฤษภาคม 2564 ณ อิมแพ็ค เมืองทองธานี มีการแข่งขันทั้งหมด 15 สาขา นอกจากนี้ ยังมีประเด็นเสนอให้ที่ประชุมพิจารณาด้วย ได้แก่ การจัดทำแผนพัฒนาทักษะฝีมือคนพิการเพื่อรองรับการประกอบอาชีพ (พ.ศ. 2564 - พ.ศ. 2570) ข้อเสนอโครงการภายใต้แผนงาน/โครงการ เพื่อฟื้นฟูเศรษฐกิจและสังคม ให้อำนาจกระทรวงการคลังกู้เงิน เพื่อแก้ไขปัญหาการเยียวยาและฟื้นฟูเศรษฐกิจและสังคม ที่ได้รับผลกระทบจากสถานการณ์การระบาดของไวรัสโคโรนา 2019 และการเชิญชวนให้สถานประกอบกิจการ จัดทำ CSR ด้านคนพิการ
รมช.แรงงาน กล่าวต่อว่า คณะอนุกรรมการชุดนี้ ได้รับการแต่งตั้งจากคณะกรรมการพัฒนาแรงงานและประสานงานการฝึกอาชีพแห่งชาติ หรือ กพร.ปช. เพื่อร่วมกันหาแนวทางในการพัฒนาทักษะฝีมือให้แก่คนพิการ รวมไปถึงการจัดหางานให้แก่คนพิการด้วย โดยมีตัวแทนจากหลายกระทรวง เช่น ผู้แทนจากการอุดมศึกษา เลขาธิการคณะกรรมการการอาชีวศึกษา กรมพัฒนาสังคมและสวัสดิการ กระทรวงดิจิทัลเพื่อเศรษฐกิจและสังคม กองส่งเสริมและพัฒนาคุณภาพชีวิตคนพิการ และกลุ่มสมาคมต่างๆ ที่เกี่ยวข้องกับคนพิการ เป็นต้น นอกจากนี้ ยังมีผู้แทนหน่วยงานในสังกัดกระทรวงแรงงานร่วมเป็นคณะอนุกรรมการด้วย ได้แก่ อธิบดีกรมการจัดหางาน อธิบดีกรมสวัสดิการและคุ้มครองแรงงาน โดยมีอธิบดีกรมพัฒนาฝีมือแรงงาน เป็นเลขานุการ
“ทุกภาคส่วนต้องมีส่วนร่วม เพื่อขับเคลื่อนการช่วยเหลือคนพิการและผู้ดูแลคนพิการ ให้ได้รับโอกาสเข้าถึงบริการของรัฐให้มากยิ่งขึ้น เพื่อเป็นธรรมและลดความเหลื่อมล้ำทางสังคม การดำเนินงานดังกล่าวต้องทำอย่างต่อเนื่อง ขอให้ทุกฝ่ายบูรณาการทำงานร่วมกันอย่างเข้มแข็ง เพื่อประโยชน์ต่อพี่น้องประชาชน” รมช.แรงงาน กล่าวทิ้งท้าย
วันจันทร์ที่ 8 มีนาคม 2564
รัฐมนตรีว่าการกระทรวงยุติธรรม เปิดการประชุมสหประชาชาติว่าด้วยการป้องกันอาชญากรรม และความยุติธรรมทางอาญา สมัยที่ ๑๔ (14th UN Crime Congress) โดยคณะผู้แทนไทย
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานพิธีเปิดการประชุมสหประชาชาติว่าด้วยการป้องกันอาชญากรรมและความยุติธรรมทางอาญา สมัยที่ ๑๔ (14th UN Crime Congress) โดยคณะผู้แทนไทย ในรูปแบบการประชุมทางไกล
ในวันจันทร์ที่ ๘ มีนาคม ๒๕๖๔ เวลา ๐๙.๓๐ น. ณ ห้องสนฉัตร ชั้น ๓ อาคารกระทรวงยุติธรรมแห่งใหม่ ถนนแจ้งวัฒนะ เขตหลักสี่ กรุงเทพฯ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานพิธีเปิดการประชุมสหประชาชาติว่าด้วยการป้องกันอาชญากรรม และความยุติธรรมทางอาญา สมัยที่ ๑๔ (14th UN Crime Congress) โดยคณะผู้แทนไทย
ในรูปแบบการประชุมทางไกลซึ่งการประชุมจริง เกิดขึ้น ณ นครเกียวโต ประเทศญี่ปุ่นระหว่างวันที่ ๗ - ๑๒ มีนาคม ๒๕๖๔ ในรูปแบบผสม โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พร้อมด้วยผู้แทนสำนักงานว่าด้วยยาเสพติดและอาชญากรรมแห่งสหประชาชาติ (UNODC)ผู้แทนสถานเอกอัครราชทูตญี่ปุ่นประจำประเทศไทย ผู้แทนกระทรวงการต่างประเทศ ผู้แทนสำนักงานอัยการสูงสุด ผู้แทนสำนักงานตำรวจแห่งชาติ ผู้แทนสำนักงาน ป.ป.ช. ผู้แทนสถาบันเพื่อการยุติธรรมแห่งประเทศไทยผู้แทนสำนักงานศาลยุติธรรม ผู้แทนสำนักงานสภาความมั่นคงแห่งชาติ ผู้แทนกระทรวงสาธารณสุข ผู้แทนสำนักงาน ป.ป.ท. ผู้แทนหน่วยงานต่างๆ ในกระทรวงยุติธรรม ผู้แทนกองพัฒนานวัตกรรมการยุติธรรม
สำนักงานปลัดกระทรวงยุติธรรม เข้าร่วมประชุมฯ
รัฐมนตรีว่าการกระทรวงยุติธรรม กล่าวเปิดการประชุมว่า การประชุม UN Crime Congress ถือเป็นการประชุมที่สำคัญ เนื่องจากเป็นการประชุมระหว่างประเทศ ในกรอบการป้องกันอาชญากรรมและความยุติธรรมทางอาญาที่ใหญ่ที่สุด และดำเนินการจัดทุกๆ ๕ ปี แต่ด้วยสถานการณ์การแพร่ระบาดของโรคติดเชื้อไวรัสโควิด - ๑๙ ทำให้สหประชาชาติได้มีมติให้เลื่อนกำหนดการประชุมจากปี ค.ศ. ๒๐๒๐ มาเป็นปีนี้ ในฐานะรัฐมนตรีว่าการกระทรวงยุติธรรม ตนได้เน้นย้ำถึงความท้าทายที่สำคัญ ๓ ประการ คือ ๑.การจัดการด้านสาธารณสุขในเรือนจำ เนื่องจากผู้ต้องขังถือเป็นกลุ่มคนที่มีขีดจำกัดในการเข้าถึงทรัพยากรที่จำเป็นในการต้านโควิด - ๑๙ โดยประเทศไทยเน้นย้ำแนวทางของข้อกำหนดแมนเดลา และข้อกำหนดกรุงเทพฯ เป็นหลักประกันที่จะสามารถทำให้ผู้ต้องขังสามารถเข้าถึงทรัพยากรและการบริการได้อย่างเท่าเทียม ๒. ประเด็นอาชญากรรม ได้แก่ อาชญากรรมข้ามชาติ การก่อการร้าย อาชญากรรมทางคอมพิวเตอร์ ยาเสพติดและการค้ามนุษย์ ซึ่งโควิด - ๑๙ ถือเป็นปัจจัยและตัวเร่งให้เกิดรูปแบบอาชญากรรมแบบใหม่ คือการปลอมแปลงยาและอุปกรณ์ทางการแพทย์ โดยแต่ละประเทศจะต้องร่วมมือกันอย่างขันแข็ง เพราะอาชญากรรมสามารถมีจุดเกาะเกี่ยวเชื่อมโยงอย่างไม่มีที่สิ้นสุด ๓. การส่งเสริมและเชิดชูหลักนิติธรรม ซึ่งโครงสร้างแห่งความยุติธรรมจะต้องมีความเป็นกลาง เท่าเทียมและไม่เลือกปฏิบัติ โดยจะต้องคำนึงถึงความเสมอภาคและสิทธิมนุษยชน ซึ่งทุกคนจะต้องร่วมกันสร้างยุคสมัยแห่งความรับผิดชอบ และสังคมแห่งการเคารพกฎกติกา สุดท้ายนี้ ตนมองว่าการประชุมในครั้งนี้จะช่วยส่งเสริมการแลกเปลี่ยนความคิดเห็น และการบูรณาการความร่วมมือที่เป็นรูปธรรมระหว่างคณะผู้แทนไทย และหน่วยงานที่เกี่ยวข้องต่อไป
นอกจากนี้ รัฐมนตรีว่าการกระทรวงยุติธรรม ได้ร่วมกล่าวถ้อยแถลงในช่วงการประชุมระดับสูงผ่านการบันทึกวีดิโอ เมื่อวันที่ ๗ มีนาคม ๒๕๖๔ เพื่อสะท้อนหัวข้อหลักของการประชุมในสมัยนี้ คือ การส่งเสริมการป้องกันอาชญากรรม ความยุติธรรมทางอาญา และหลักนิติธรรมเพื่อนำไปสู่การบรรลุเป้าหมายการพัฒนาที่ยั่งยืน
ค.ศ. ๒๐๓๐
วันเสาร์ที่ 6 มีนาคม 2564
"อนุชา" เปิดงาน "วันข้อมูลเปิดนานาชาติ ประจำปี 64"  ยกระดับปฎิรูปการทำงานภาครัฐ สนับสนุนให้ทุกภาคมีส่วนร่วม ผลักดันการนําข้อมูลภาครัฐไปใช้ให้เกิดประโยชน์ต่อสาธารณชน
"อนุชา" เปิดงาน "วันข้อมูลเปิดนานาชาติ ประจำปี 64"  ยกระดับปฎิรูปการทำงานภาครัฐ สนับสนุนให้ทุกภาคมีส่วนร่วม ผลักดันการนําข้อมูลภาครัฐไปใช้ให้เกิดประโยชน์ต่อสาธารณชน
วันนี้ (6 มีนาคม 2564) เวลา 10.40 น. ณ ห้องประชุม เดอะ โซไซตี้ ชั้น 22 อาคารเกษร ทาวเวอร์ นายอนุชา นาคาศัย รัฐมนตรีประจําสํานักนายกรัฐมนตรีเปิดงาน "วันข้อมูลเปิด นานาชาติ ประจําปี พ.ศ. 2564” โดยมี นายชาญกฤช เดชวิทักษ์  ผู้ช่วยรัฐมนตรีประจำสำนักนายกรัฐมนตรี นางสาวณัฐธ์ภัสส์ ยงใจยุทธ ที่ปรึกษารัฐมนตรีประจำสำนักนายกรัฐมนตรี ดร.สุพจน์ เธียรวุฒิ ผู้อำนวยการสำนักงานพัฒนารัฐบาลดิจิทัล และคณะผู้บริหารหน่วยงานภาครัฐเข้าร่วม
.
โอกาสนี้ รัฐมนตรีประจำสำนักนายกรัฐมนตรีกล่าวว่า รัฐบาลมีนโยบายขับเคลื่อนเศรษฐกิจของประเทศโดยการนําเอาเทคโนโลยีดิจิทัล เข้ามาช่วยเพิ่มประสิทธิภาพในการให้บริการเพื่อคุณภาพชีวิตที่ดีขึ้นของประชาชน สําหรับข้อมูลเปิดถือเป็นทรัพยากรที่สําคัญที่จะนํามาใช้ในการวิเคราะห์พัฒนาบริการสาธารณะเพื่อตอบสนองต่อการให้บริการและการอํานวยความสะดวกแก่ประชาชนได้อย่างรวดเร็ว และจากสถานการณ์การแพร่ระบาดของไวรัส COVID-19 ส่งผลให้เกิดการปรับเปลี่ยนวิถีการดํารงชีวิตสู่สังคมดิจิทัลเพิ่มมากขึ้น ไม่ว่าจะเป็นการสั่งซื้อสินค้า และบริการผ่านระบบดิจิทัล การทําธุรกรรมออนไลน์ และการประชุมออนไลน์
.
รัฐมนตรีประจำสำนักนายกรัฐมนตรีกล่าวต่อไปว่า การส่งเสริมและสนับสนุนให้หน่วยงานต่างๆ จัดทําข้อมูลให้อยู่ในรูปแบบดิจิทัล เพื่อนํามาเปิดเผยในรูปแบบข้อมูลเปิด หรือ Open Data ผ่านศูนย์กลางข้อมูลเปิดภาครัฐนั้น ถือเป็นกลไกสําคัญอย่างยิ่งต่อการพัฒนาโครงสร้างและกระบวนการบริหารงานของประเทศให้มีประสิทธิภาพเพิ่มความโปร่งใสเกิดการมีส่วนร่วม ลดการทํางานที่ซ้ำซ้อนและเพื่ออํานวยความสะดวกในการนําข้อมูลไปใช้ รวมทั้งยกระดับการทํางานของรัฐ พร้อมทั้งควรผลักดันให้เกิดการสร้าง API ของชุดข้อมูลเปิด และการเปิดเผยชุดข้อมูลเปิดภาครัฐที่มีคุณค่าสูง ซึ่งการเปิดเผยข้อมูลเปิดนั้น เป็นเรื่องที่หลายประเทศทั่วโลกให้ความสําคัญ จึงมีการจัดกิจกรรม International Open Data Day ขึ้นพร้อมกันทุกประเทศทั่วโลก เพื่อให้คนที่สนใจเกี่ยวกับข้อมูลแบบเปิด หรือ (Open Data) ได้ทําการแลกเปลี่ยนความคิดเห็นในการเปิดเผยข้อมูลและการสร้างชุมชนผู้ใช้ข้อมูล หรือ (Data Community Engagement)ให้เพิ่มมากยิ่งขึ้น รวมถึงเพื่อสนับสนุนให้ทุกภาคส่วนทั้งภาครัฐ องค์กรภาคเอกชน และภาคประชาสังคมมีส่วนร่วมในการผลักดันให้เกิดการสร้างนวัตกรรม ด้านการนําข้อมูลภาครัฐไปใช้ให้เกิดประโยชน์ต่อสาธารณชนต่อไป
.
รัฐมนตรีประจำสำนักนายกรัฐมนตรีกล่าวว่า การจัดงานในวันนี้ถือเป็นนิมิตรหมายที่สําคัญในการประกาศว่าหน่วยงานภาครัฐจะปฏิรูประบบข้อมูลในรูปแบบดิจิทัลเพื่อการสร้างเครื่องมือในการบริการสาธารณะใหม่ ๆ และที่สําคัญคือการสร้างความโปร่งใสการมีธรรมาภิบาลของหน่วยงานภาครัฐเพื่อให้ประชาชนได้มีส่วนร่วมในการเสนอแนะนโยบาย สามารถตรวจสอบการทํางานของหน่วยงานภาครัฐได้อย่างมีประสิทธิภาพ มีส่วนร่วมในการเปิดเผยและเชื่อมโยงข้อมูลที่มีคุณค่าต่อสวัสดิภาพ และคุณภาพชีวิตของประชาชนและคาดหวังว่าจะเกิดความร่วมมือด้านข้อมูลระหว่างรัฐ เอกชน และประชาชนอย่างต่อเนื่องต่อไป
--------------------------------
วันพุธที่ 17 มีนาคม 2564
โฆษกรัฐบาลเผยยอดตัวเลข ยืนยันเข้าร่วมโครงการ “ม33เรารักกัน” แล้ว 54% จากยอดผู้ได้รับสิทธิ์ผ่านเกณฑ์ 7.41 ล้านคน
โฆษกรัฐบาลเผยยอดตัวเลข ยืนยันเข้าร่วมโครงการ “ม33เรารักกัน” แล้ว 54% จากยอดผู้ได้รับสิทธิ์ผ่านเกณฑ์ 7.41 ล้านคน
วันนี้ (17 มีนาคม 2564) นายอนุชา บูรพชัยศรี โฆษกประจำสำนักนายกรัฐมนตรี เปิดเผยยอดตัวเลขผู้ลงทะเบียนโครงการ ม33 เรารักกัน ว่า ขณะนี้มีผู้ประกันตนตามมาตรา 33 ให้ความสนใจเข้ามาลงทะเบียนโครงการฯ ณ วันที่ 16 มีนาคม เมื่อเวลา 08.00 น. ที่ผ่านมา รวมทั้งสิ้นอยู่ที่ 8.20 ล้านคน (8,203,286 คน) จากกลุ่มเป้าหมาย 9.27 ล้านคน ยังคงเหลือประมาณ 1 ล้านคน โดยในตัวเลขผู้ลงทะเบียนดังกล่าวพบว่าไม่ผ่านการตรวจสอบข้อมูลกับกรมการปกครอง จำนวน 622,172 คน ไม่ผ่านเงื่อนไขเงินฝากเกิน (500,000 บาท) จำนวน 168,679 คน ทั้งนี้ ผู้ได้รับสิทธิที่ผ่านเกณฑ์จำนวน 7,417,435 คน ได้กดเข้าร่วมโครงการ ม33 เรารักกันแล้ว 3,991,206 คน หรือคิดเป็น 54%
ทั้งนี้ ในส่วนกรณีที่มีการลงทะเบียนสำเร็จแล้วแต่ไม่ผ่านการตรวจสอบข้อมูลกับกรมการปกครองนั้น ส่วนใหญ่พบมีปัญหา อาทิ ชื่อ-สกุลไม่ตรงกับฐานสำนักทะเบียนราษฎร์ หรือไม่ตรงกับฐานข้อมูลผู้ประกัน รวมไปถึงมีการลงทะเบียนช้า ทำให้ตัวเลขผู้ลงทะเบียนทบทวนสิทธิ (สะสม) จำนวน 494,380 คน และกลุ่มไม่มีสมาร์ทโฟน ตัวเลขอยู่ที่ 3,838 คน
วันศุกร์ที่ 12 มีนาคม 2564
"รัฐมนตรีช่วยว่าการกระทรวงกลาโหม ติดตามปัญหา ข้อขัดข้อง และข้อเสนอแนะ ในพื้นที่จังหวัดชายแดนภาคใต้"
พล.อ.ชัยชาญ ช้างมงคล รมช.กห./หัวหน้าผู้แทนพิเศษของรัฐบาล เดินทางไปปฏิบัติราชการในพื้นที่จังหวัดชายแดนภาคใต้
โดยเป็นประธานการประชุมผู้แทนพิเศษของรัฐบาล ได้รับทราบผลการดำเนินงานการขับเคลื่อนการแก้ไขปัญหาจังหวัดชายแดนภาคใต้ ในห้วงที่ผ่านมา หลังจากนั้น
ได้ร่วมประชุมกับผู้ว่าราชการจังหวัดปัตตานี ยะลา นราธิวาส ซึ่งเป็นประธานคณะกรรมการขับเคลื่อนไทยไปด้วยกันของแต่ละจังหวัด เพื่อติดตามปัญหา ข้อขัดข้อง และข้อเสนอแนะ ที่จังหวัดต้องการให้คณะทำงานที่รัฐมนตรีกำกับดูแลพื้นที่จังหวัดชายแดนภาคใต้ช่วยประสานงานกับหน่วยงานที่เกี่ยวข้องในการขับเคลื่อนโครงการ/แผนงานที่แต่ละจังหวัดจัดทำให้สามารถดำเนินการได้อย่างมีประสิทธิภาพบรรลุเป้าหมายตามกรอบเวลา อันจะก่อให้เกิดประโยชน์ต่อประชาชนในพื้นที่ที่จะได้รับจากการพัฒนาพื้นที่ให้เจริญก้าวหน้า มีความสงบสุข สร้างฐานรากที่มั่นคงในอนาคตต่อไป (12 มี.ค.64)
วันจันทร์ที่ 22 มีนาคม 2564
แผนการกระจายและความคืบหน้าการผลิตวัคซีนโควิด-19
วันจันทร์ที่ 22 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเดินหน้าฉีดวัคซีนโควิด-19 ให้แก่ประชาชนกลุ่มเป้าหมาย ได้แก่ บุคลากรทางการแพทย์และสาธารณสุข อสม. เจ้าหน้าที่ด่านหน้าที่มีโอกาสสัมผัสกับผู้ป่วย ผู้มีโรคประจำตัว และประชาชนในพื้นที่เสี่ยง โดยวัคซีนซิโนแวค สำหรับกลุ่มเป้าหมายที่มีอายุ 18-59 ปี ฉีดในช่วงเดือน มี.ค.-พ.ค. 2 ล้านโดส และวัคซีนแอสตราเซนเนกา สำหรับกลุ่มเป้าหมายที่มีอายุ 60 ปีขึ้นไป จะทยอยส่งมา ในเดือน มิ.ย. 6 ล้านโดส เดือน ก.ค. – ต.ค. เดือนละ 10 ล้านโดส และเดือน ธ.ค. 5 ล้านโดส รวมทั้งหมด 61 ล้านโดส ส่วนความคืบหน้าของการผลิตวัคซีนภายในประเทศที่ได้รับการถ่ายทอดเทคโนโลยีได้ผลิตออกมาแล้วจำนวน 5 รุ่น อยู่ระหว่างการส่งให้ห้องปฏิบัติการในอังกฤษ และสหรัฐอเมริกา ตรวจสอบคุณภาพ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 23 มีนาคม 2564
เตือนผู้รับสิทธิ “คนละครึ่ง” รีบใช้ให้ครบก่อนหมดเขต !!
...
ไม่รีบไม่ได้แล้ว...แจ้งเตือนไปยังผู้ได้รับสิทธิโครงการ “คนละครึ่ง” ทั้งเฟส 1 และเฟส 2 ที่ได้รับสิทธิวงเงินสูงสุด 3,500 บาทตลอดโครงการ ผ่านแอปฯ เป๋าตัง เพื่อนำไปใช้จ่ายในร้านค้าที่ร่วมโครงการ
.
ซึ่งอีกเพียงไม่กี่วันโครงการฯ นี้ จะสิ้นสุดลงในวันที่ 31 มี.ค. 64 จึงขอเชิญผู้ได้รับสิทธิที่ยังมีวงเงินคงเหลืออยู่ เร่งใช้จ่ายให้ครบ 3,500 บาท หากพ้นกำหนดดังกล่าวจะไม่สามารถใช้สิทธิวงเงินที่เหลือได้ ซึ่งนอกจากจะเป็นการรักษาสิทธิของตนเองแล้ว ยังช่วยฟื้นฟูเศรษฐกิจฐานรากผ่านการบริโภคภายในประเทศอีกด้วย
.
อย่างไรก็ตาม ข้อมูลล่าสุดจากกระทรวงการคลังระบุว่า โครงการคนละครึ่ง ประสบความสำเร็จเป็นอย่างสูงในการส่งเสริมการบริโภคภายในประเทศ และฟื้นฟูเศรษฐกิจจนถึงระดับฐานรากทั่วประเทศ มีร้านค้าลงทะเบียนเข้าร่วมโครงการกว่า 1,500,000 ร้านค้า และมีผู้ใช้สิทธิจำนวน 14,793,502 คน
.
สำหรับยอดการใช้จ่ายสะสมอยู่ที่ 98,860 ล้านบาท แบ่งเป็นเงินที่ประชาชนจ่าย 50,610.3 ล้านบาท และภาครัฐร่วมจ่ายอีก 48,249.7 ล้านบาท โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สมุทรปราการ สงขลา และเชียงใหม่
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 4 มีนาคม 2564
มหกรรมไกล่เกลี่ยหนี้บัตรเครดิตฯ ที่ไม่มีหลักประกัน
วันพฤหัสบดีที่ 4 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเปิดช่องทางช่วยเหลือประชาชนที่มีหนี้บัตรและสินเชื่อส่วนบุคคลทุกสถานะ เข้าร่วมงาน“มหกรรมไกล่เกลี่ยหนี้บัตรเครดิตและสินเชื่อส่วนบุคคลที่ไม่มีหลักประกัน” เพื่อช่วยไกล่เกลี่ยให้เจ้าหนี้และลูกหนี้สามารถหาทางออกร่วมกัน และลดปริมาณคดีเข้าสู่ชั้นศาล โดยมีกระทรวงยุติธรรม และธนาคารแห่งประเทศไทย ร่วมจัดทำข้อตกลงที่จะใช้เป็นมาตรฐานกลาง ที่มีความผ่อนปรนและความสามารถในการชำระหนี้ ซึ่งมีผู้ให้บริการทางการเงิน 22 แห่ง ร่วมเปิดโอกาสให้ลูกหนี้สามารถปรับโครงสร้างหนี้ในครั้งนี้ด้วย สำหรับผู้สนใจสามารถลงทะเบียนโดยไม่เสียค่าใช้จ่าย ได้ตั้งแต่บัดนี้ - 14 เม.ย. 64 ที่เว็บไซต์ของสำนักงานศาลยุติธรรม และธปท. หรือสอบถามข้อมูลเพิ่มเติมได้ที่ ศูนย์คุ้มครองผู้ใช้บริการทางการเงิน โทร. 1213
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 25 มีนาคม 2564
ออมสิน ร่วมกับ SAWAD เปิดตัว บจ. เงินสดทันใจ ลุยธุรกิจจำนำทะเบียนรถ ดีเดย์เริ่มปล่อยกู้ 25 มีนาคม 2564 กดดอกเบี้ยต่ำสุด 14.99% ต่อปี ตั้งเป้าช่วยผู้มีรายได้น้อยลดภาระจ่ายดอกแพง
ธนาคารออมสินแถลงข่าวการร่วมทุนกับ SAWAD เปิดตัวบริษัท เงินสดทันใจ จำกัด เดินหน้าทำธุรกิจจำนำทะเบียนรถเป็นครั้งแรก เริ่มด้วยการเปิดรับจำนำทะเบียนรถจักรยานยนต์พร้อมข้อเสนอดอกเบี้ยเงินกู้ต่ำสุดเป็นประวัติการณ์ 14.99% ต่อปี หรือเท่ากับ 0.69% ต่อเดือน
นายวิทัย รัตนากร ผู้อำนวยการธนาคารออมสิน กล่าวในงานแถลงข่าวการร่วมทุนกับ SAWAD เปิดตัวบริษัท เงินสดทันใจ จำกัด เดินหน้าทำธุรกิจจำนำทะเบียนรถเป็นครั้งแรก เริ่มด้วยการเปิดรับจำนำทะเบียนรถจักรยานยนต์พร้อมข้อเสนอดอกเบี้ยเงินกู้ต่ำสุดเป็นประวัติการณ์ 14.99% ต่อปี หรือเท่ากับ 0.69% ต่อเดือน โดยธนาคารมีเป้าหมายที่จะผลักดันภารกิจธนาคารเพื่อสังคม หรือ Social Bank เพื่อให้ผู้มีรายได้น้อยสามารถเข้าถึงแหล่งเงินได้ง่าย ด้วยต้นทุนที่เป็นธรรมหรือถูกลง ซึ่งจะช่วยบรรเทาปัญหาความเดือดร้อนจากการแบกรับค่าใช้จ่ายดำรงชีพ ดังนั้น การเข้าสู่ธุรกิจของบริษัท เงินสดทันใจ จำกัด ที่เปิดตัวด้วยอัตราดอกเบี้ยเพียง 14.99% ต่อปี ทั้งที่เป็นสินเชื่อใหม่และรีไฟแนนซ์ จึงเชื่อมั่นว่าจะสร้างแรงกระเพื่อมในตลาดทำให้คู่แข่งขันของธุรกิจ Non-Bank ทยอยลดอัตราดอกเบี้ยลง จากปกติที่ส่วนใหญ่คิดอัตราดอกเบี้ยสินเชื่อจำนำทะเบียนรถอยู่ที่ระดับ 24% - 28% ต่อปี โดยท้ายที่สุดสามารถลดโครงสร้างดอกเบี้ยทั้งระบบ เกิดผลลัพธ์เชิงบวกที่เป็นรูปธรรม ตอบโจทย์การลดความเหลื่อมล้ำในสังคม และแก้ปัญหาความยากจน ดำเนินการตามนโยบายของรัฐบาล และขณะเดียวกันธนาคารยังสามารถทำกำไรทางธุรกิจเชิงพาณิชย์หล่อเลี้ยงกิจการและสนับสนุนภารกิจเพื่อสังคมไปพร้อมกันด้วย
นางสาวธิดา แก้วบุตตา ผู้ถือหุ้น และ ผู้อำนวยการฝ่ายกลยุทธ์องค์กร SAWAD เปิดเผยว่า ตั้งแต่วันที่ 25 มีนาคม 2564 เป็นต้นไป ลูกค้าสามารถนำรถจักรยานยนต์พร้อมเล่มทะเบียนรถ มาติดต่อขอสินเชื่อด่วนได้ที่สาขาของเงินสดทันใจในเครือศรีสวัสดิ์ จำนวนกว่า 5,000 สาขาทั่วประเทศ และที่บูธให้บริการของเงินสดทันใจ ภายในธนาคารออมสิน 35 แห่งซึ่งเป็นสาขานำร่อง โดยบริษัทฯ รับจำนำทะเบียนรถจักรยานยนต์ รวมถึงรับรีไฟแนนซ์จากที่อื่นในอัตราดอกเบี้ยต่ำเพียง 0.69% ต่อเดือน (หรือ 14.99% ต่อปี) มีเงื่อนไขคือรถจักรยานยนต์ต้องมีอายุการใช้งานไม่เกิน 15 ปี จุดเด่นของบริการคืออนุมัติเงินกู้ไวให้ลูกค้ารับเงินได้ภายใน 15 นาที เลือกผ่อนชำระได้นานถึง 48 เดือน พร้อมฟรีค่าธรรมเนียม ไม่ต้องโอนเล่มทะเบียน ไม่ต้องใช้บุคคลค้ำประกัน และไม่ต้องใช้สลิปเงินเดือน
ทั้งนี้ สินเชื่อจำนำทะเบียนรถ “เงินสดทันใจ” ในเฟสถัดไป เตรียมขยายบริการเปิดรับจำนำทะเบียนรถยนต์ภายในระยะเวลา 2 เดือนนับจากนี้ โดยคิดอัตราดอกเบี้ย 14.99% - 18% รวมถึงขยายจุดให้บริการเพิ่มเติมภายในสาขาธนาคารออมสินอีก 500 สาขาภายในไตรมาส 2 และเพิ่มเป็น 800 สาขาในไตรมาส 4 คาดว่าภายในปี 2564 นี้จะสามารถปล่อยสินเชื่อได้ถึง 20,000 ล้านบาท และช่วยลดภาระดอกเบี้ยให้ผู้มีรายได้น้อยเป็นจำนวนกว่าล้านคน.
https://www.gsb.or.th/news/gsbpr10/
วันอังคารที่ 2 มีนาคม 2564
การประชุมคณะกรรมการบริหารกองทุนพัฒนาเอสเอ็มอีตามแนวประชารัฐ
ปลัดฯ กอบชัย เป็นประธานการประชุมคณะกรรมการบริหารกองทุนพัฒนาเอสเอ็มอีตามแนวประชารัฐ
วันนี้ (2 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการบริหารกองทุนพัฒนาเอสเอ็มอีตามแนวประชารัฐ ครั้งที่ 44-2/2564 เพื่อรับทราบการรายงานผลการดำเนินงานด้านสินเชื่อกองทุนพัฒนาเอสเอ็มอีตามแนวประชารัฐ ปีงบประมาณ พ.ศ. 2564 พร้อมทั้งอนุมัติโครงการส่งเสริมและพัฒนาเอสเอ็มอี ของกองทุนพัฒนาเอสเอ็มอีตามแนวประชารัฐ แบบเฉพาะกลุ่ม ปีงบประมาณ พ.ศ. 2564 โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม นายเดชา จาตุธนานันท์ ผู้ตรวจราชการกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม และคณะผู้บริหาร เข้าร่วม ณ ห้องประชุม อก.1 สำนักงานปลัดกระทรวงอุตสาหกรรม
วันอาทิตย์ที่ 7 มีนาคม 2564
หมอห่วงสุขภาพประชาชนช่วงฤดูร้อน เสี่ยงภาวะขาดน้ำ ลมแดด
กระทรวงสาธารณสุข เตือนประชาชนช่วงฤดูร้อน อากาศร้อนจัด แดดแรง เสี่ยงภาวะขาดน้ำ ลมแดด แนะดื่มน้ำให้มากขึ้น ไม่ดื่มเครื่องดื่มแอลกอฮอล์ เลี่ยงทำกิจกรรมกลางแดดจัดเป็นเวลานาน สวมเสื้อผ้าที่ระบายอากาศได้ดี
กระทรวงสาธารณสุข เตือนประชาชนช่วงฤดูร้อน อากาศร้อนจัดแดดแรง เสี่ยงภาวะขาดน้ำ ลมแดด แนะดื่มน้ำให้มากขึ้น ไม่ดื่มเครื่องดื่มแอลกอฮอล์ เลี่ยงทำกิจกรรมกลางแดดจัดเป็นเวลานาน สวมเสื้อผ้าที่ระบายอากาศได้ดี
นายแพทย์ณรงค์ สายวงศ์ รองปลัดกระทรวงสาธารณสุข และโฆษกกระทรวงสาธารณสุข ให้สัมภาษณ์ว่า ขณะนี้ประเทศไทยได้เข้าสู่ฤดูร้อนแล้ว ส่งผลให้มีสภาพอากาศร้อนจัดแดดแรง อาจเกิดอาการป่วยได้ง่าย พบอาการได้ตั้งแต่อาการเล็กน้อย เช่น ผื่น ผดแดด บวมแดด ตะคริวแดด การเกร็งจากแดด ส่วนอาการที่รุนแรงพบได้ เช่น เพลียแดด ภาวะขาดน้ำที่เสี่ยงต่อการเกิดโรคลมแดดหรือฮีทสโตรก (Heat Stroke) โดยจะมีอาการอ่อนเพลีย คลื่นไส้อาเจียน ไม่มีเหงื่อออก ตัวร้อนจัด ปวดศีรษะ ชีพจรเต้นเร็ว ความดันโลหิตลดลง และอาจทำให้เสียชีวิตได้ทันทีหากได้รับความร้อนมากเกินไป และไม่ได้รับการช่วยเหลืออย่างถูกวิธี
นายแพทย์ณรงค์กล่าวต่อว่า การดูแลตนเองในสภาพอากาศร้อน แดดแรง โดยเฉพาะ 6 กลุ่มเสี่ยง ได้แก่
1.ผู้ที่ทำงานหรือทำกิจกรรมกลางแดด2.เด็กอายุต่ำกว่า 5 ปีและผู้สูงอายุ3.ผู้ที่มีโรคประจำตัว เช่น โรคหัวใจโรคหลอดเลือดสมอง โรคความดันโลหิตสูง4.คนอ้วน5.ผู้ที่พักผ่อนไม่เพียงพอ และ6.ผู้ที่ดื่มเครื่องดื่มแอลกอฮอล์ ควรหลีกเลี่ยงการอยู่กลางแดดจัด สวมใส่เสื้อผ้ามีสีอ่อนไม่หนา ระบายความร้อนได้ดี สวมแว่นกันแดด สวมหมวก กางร่ม ดื่มน้ำสะอาดให้เพียงพอ อย่างน้อยวันละ6-8แก้ว หากจำเป็นต้องทำงานกลางแจ้งหรือกลางแดด ไม่ปล่อยให้ร่างกายขาดน้ำจนรู้สึกกระหายหรือริมฝีปากแห้ง ที่สำคัญให้หลีกเลี่ยงการดื่มเครื่องดื่มแอลกอฮอล์
ทั้งนี้ หากพบผู้มีอาการสงสัยว่าเจ็บป่วยจากสภาวะอากาศร้อน ควรปฐมพยาบาลเบื้องต้น โดยรีบนำผู้ป่วยเข้าในที่ร่ม อากาศถ่ายเทสะดวก ให้ดื่มน้ำเย็น ให้นอนราบและยกเท้าทั้งสองข้างขึ้นสูง ใช้ผ้าชุบน้ำเย็นหรือน้ำแข็งประคบตามหน้าผาก ซอกคอ รักแร้ ขาหนีบ ร่วมกับใช้พัดลมเป่าช่วยระบายความร้อน เพื่อลดอุณหภูมิของร่างกายให้ต่ำลงโดยเร็วที่สุด ถ้ามีอาการรุนแรง หมดสติ ให้รีบนำส่งโรงพยาบาลทันที หรือโทรสายด่วน 1669
******************************7 มีนาคม 2564
วันพฤหัสบดีที่ 18 มีนาคม 2564
เอกอัครราชทูตฟินแลนด์ฯ เข้าเยี่ยมคารวะ รอง นรม. สุพัฒนพงษ์ฯ ย้ำความร่วมมือด้านพลังงาน-นวัตกรรม
เอกอัครราชทูตฟินแลนด์ฯ เข้าเยี่ยมคารวะ รอง นรม. สุพัฒนพงษ์ฯ ย้ำความร่วมมือด้านพลังงาน-นวัตกรรม
วันนี้ (17 มีนาคม 2564) เวลา 16.30 น. ณ ห้องรับรอง 2 ชั้น 25 ตึก Energy Complex (EnCo) กระทรวงพลังงาน นายยูริ ยาร์วียาโฮ (H.E. Mr. Jyri Järviaho) เอกอัครราชทูตสาธารณรัฐฟินแลนด์ประจำประเทศไทย เข้าเยี่ยมคารวะ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ในโอกาสเข้ารับหน้าที่ สรุปสาระสำคัญของการหารือ ดังนี้
รองนายกรัฐมนตรีฯ กล่าวต้อนรับและยินดีถึงความสัมพันธ์อันดีระหว่างไทย-ฟินแลนด์ที่มีมาอย่างต่อเนื่อง ยืนยันที่จะสานต่อความร่วมมือทวิภาคีให้เข้มแข็งมากยิ่งขึ้น รวมถึงเน้นย้ำการส่งเสริมความร่วมมือด้านพลังงานในรูปแบบต่าง ๆ ที่เป็นประโยชน์แก่ประชาชนทั้งสองประเทศ โดยเฉพาะในช่วงหลังสถานการณ์โควิด-19 คลี่คลาย ซึ่งไทยพร้อมที่จะสนับสนุน แลกเปลี่ยนประสบการณ์ระหว่างกัน ย้ำความพร้อมรัฐบาลไทยในการดำเนินนโยบายด้านพลังงานเพื้อสิ่งแวดล้อม
เอกอัครราชทูตฯ ขอบคุณที่รองนายกรัฐมนตรีให้เกียรติเข้าเยี่ยมคารวะในวันนี้ นับเป็นโอกาสที่ดีที่จะได้ทำงานในประเทศไทย โดยรัฐบาลฟินแลนด์ให้ความสำคัญกับการพัฒนาเศรษฐกิจชีวภาพ (Bio Economy) และเศรษฐกิจหมุนเวียน (Circular Economy) ซึ่งพร้อมจะแลกเปลี่ยนองค์ความรู้ให้แก่ไทย รวมทั้งในเรื่องของแนวคิดพลังงานอัจฉริยะ (Smart Energy) ที่เชื่อมั่นว่าจะช่วยพัฒนาโครงสร้างพื้นฐานในไทยให้มีประสิทธิภาพมากยิ่งขึ้น นอกจากนี้ เอกอัครราชทูตฯ ได้กล่าวชื่นชมการดำเนินนโยบายด้านเศรษฐกิจชีวภาพ และโครงการนำร่องด้านนี้เพื่ออนาคต ซึ่งเป็นความร่วมมือของบริษัทไทยและฟินแลนด์ เพื่อสร้างโรงงานผลิตเอทานอลจากกากมันสำปะหลัง ที่อำเภอนาเยีย จังหวัดอุบลราชธานี และโครงการต้นแบบเมืองอัจฉริยะ มหาวิทยาลัยเชียงใหม่ (CMU Smart City-Clean Energy) ที่ได้มีโอกาสเข้าเยี่ยมชมและเห็นถึงศักยภาพในการเป็นเมืองต้นแบบด้านพลังงานสะอาดครบวงจรทั้งด้านสิ่งแวดล้อม การสัญจร และชุมชน
ทั้งสองฝ่ายเห็นพ้องที่จะเพิ่มพูนความร่วมมือในมิติต่าง ๆ ให้มีผลเป็นรูปธรรมมากยิ่งขึ้น โดยเฉพาะด้านพลังงานควบคู่กับการส่งเสริมเศรษฐกิจ ซึ่งแนวทางด้านพลังงานของฟินแลนด์ สอดคล้องกับนโยบายของรัฐบาลไทยในปัจจุบันที่ให้ความสำคัญกับการส่งเสริมเศรษฐกิจดิจิทัล และเศรษฐกิจชีวภาพ-หมุนเวียน-สีเขียว
(BCG: Bio-Circular-Green Economy) ควบคู่กับการใช้เทคโนโลยีและนวัตกรรมที่เป็นมิตรต่อสิ่งแวดล้อม ตลอดจนการส่งเสริมการใช้พลังงานแสงอาทิตย์ (Solar Energy) ซึ่งจะเป็นพลังงานทางเลือกที่สำคัญต่อไป
นอกจากนี้ รองนายกรัฐมนตรีฯ ได้เชิญชวนให้ภาคเอกชนฟินแลนด์ลงทุนธุรกิจในไทยมากขึ้น โดยเฉพาะในเขตพัฒนาพิเศษภาคตะวันออก (EEC) ที่ถือเป็นจุดหมายการลงทุนที่สำคัญในอาเซียน รวมถึงการส่งเสริมเศรษฐกิจหมุนเวียน ซึ่งฟินแลนด์มีศักยภาพผ่านเทคโนโลยีการบริหารจัดการและผลิตพลังงานจากขยะพลาสติก ระบบบริหารจัดการน้ำที่เป็นมิตรต่อสิ่งแวดล้อม และการจำกัดขยะในแม่น้ำ ในโอกาสนี้ เอกอัครราชทูตฯ ได้นำเสนอแนวคิดด้านยุทธศาสตร์แบตเตอรี่แห่งชาติ 2568 (National Battery Strategy 2025) ให้ไทยได้ศึกษาแนวทางเพื่อไปประยุกต์ใช้เพิ่มเติมอีกด้วย
วันพุธที่ 24 มีนาคม 2564
รมว.สุชาติ มอบ ผู้ช่วยฯ สุรชัย ลงพื้นที่อยุธยา มอบของขวัญปีใหม่  จัดอบรมด้านเซฟตี้ให้ฟรี พร้อมขับเคลื่อนนิคมอุตสาหกรรมบางปะอินเป็นต้นแบบ GLP
รมว.สุชาติ มอบ ผู้ช่วยฯ สุรชัย ลงพื้นที่อยุธยา เปิดโครงการ มอบของขวัญปีใหม่ 2564 จากใจกระทรวงแรงงาน “ฝึกฟรี มีทักษะ ชนะอุบัติภัย ใส่ใจแรงงาน” อบรมความปลอดภัยให้ลูกจ้าง นายจ้างในพื้นที่ 300 คน พร้อมขับเคลื่อนนิคมอุตสาหกรรมบางปะอินให้เป็นนิคมต้นแบบ GLP
นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน กล่าวในฐานะประธานเปิดโครงการ ของขวัญปีใหม่ 2564 จากใจกระทรวงแรงงาน ในแคมเปญของกรมสวัสดิการและคุ้มครองแรงงาน “ฝึกฟรี มีทักษะ ชนะอุบัติภัย ใส่ใจแรงงาน” ว่า กระทรวงแรงงานภายใต้การกำกับดูแลของ พลเอกประวิตร วงษ์สุวรรณ รองนายกรัฐมนตรี และนายสุชาติ ชมกลิ่น รัฐมนตรีว่าการกระทรวงแรงงาน มีความตั้งใจให้หน่วยงานในสังกัดได้คัดเลือกของขวัญมอบให้แก่พี่น้องผู้ใช้แรงงานทุกคน ทุกกลุ่ม เพื่อสร้างความสุข และให้มีคุณภาพชีวิตที่ดียิ่งขึ้น ภายใต้แนวคิด “รักจากใจ แรงงานไทย สุขใจทั่วหน้า” ซึ่งการฝึกอบรมดังกล่าวเป็นแคมเปญที่เป็นประโยชน์อย่างยิ่ง และได้รับความสนใจจากผู้ใช้แรงงาน ลูกจ้าง นายจ้าง สถานประกอบกิจการต่างๆ และภาคีเครือข่ายความปลอดภัยในการทำงานจำนวนมาก เพราะสามารถช่วยลดค่าใช้จ่ายให้กับนายจ้างในช่วงสถานการณ์การแพร่ระบาดของเชื้อไวรัสโคโรนา 2019 (covid-19) สำหรับในส่วนของการผลักดันให้สถานประกอบกิจการที่ตั้งอยู่ในนิคมอุตสาหกรรมบางปะอิน นำแนวปฏิบัติการใช้แรงงานที่ดี (Good Labour Practices: GLP) ไปใช้เป็นแนวในการดูแลลูกจ้างอย่างมีจริยธรรมและความรับผิดชอบต่อสังคม เพื่อปรับปรุงสภาพการจ้างและสภาพการทำงานให้สอดคล้องกับกฎหมาย และสามารถพัฒนาให้มีระบบบริหารจัดการแรงงานที่ดีเทียบได้กับมาตรฐานสากล เป็นเรื่องที่ดีและน่าชื่นชม กระทรวงแรงงานขอเป็นกำลังใจให้ดำเนินการสำเร็จ เพื่อให้นิคมอุตสาหกรรมบางปะอินเป็นต้นแบบด้าน GLP ที่ดี ให้กับนิคมอุตสาหกรรมอื่น ๆ ต่อไป
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า การมอบของขวัญปีใหม่ให้กับนายจ้าง ลูกจ้างในพื้นที่จังหวัดพระนครศรีอยุธยา และจังหวัดใกล้เคียง ได้บูรณาการร่วมกับภาคีเครือข่ายด้านความปลอดภัยในการทำงานจัดอบรมฟรี จำนวน 4 หลักสูตร ได้แก่ หลักสูตรการดับเพลิงขั้นต้นและฝึกซ้อมอพยพหนีไฟ หลักสูตรเจ้าหน้าที่ความปลอดภัยในการทำงานระดับหัวหน้างาน หลักสูตรการทำงานในที่อับอากาศ และหลักสูตรการทำงานบนที่สูง มีผู้สนใจสมัครเข้ารับการอบรมแล้ว 300 คน ทั้งนี้ ในส่วนของโครงการนิคมอุตสาหกรรมต้นแบบด้านแนวปฏิบัติการใช้แรงงานที่ดี (Good Labour Practices: GLP) ในนิคมอุตสาหกรรมบางปะอิน กสร. ได้ร่วมกับสำนักงานการนิคมอุตสาหกรรมบางปะอิน ผลักดันให้สถานประกอบกิจการที่ตั้งอยู่ภายในการนิคมอุตสาหกรรมบางปะอิน ได้นำ GLP ไปพัฒนาระบบการบริหารจัดการด้านแรงงาน ซึ่งปัจจุบันนิคมอุตสาหกรรมบางปะอินมีสถานประกอบกิจการ ทั้งสิ้น 69 แห่ง ได้แสดงความมุ่งมั่นที่จะร่วมโครงการแล้ว จำนวน 51 แห่ง คิดเป็นร้อยละ 73.91 โดยกรมได้ตั้งเป้าให้ครบ 100 เปอร์เซ็นต์ ภายในเดือนพฤษภาคม นี้ และจะประกาศให้เป็นนิคมอุตสาหกรรมต้นแบบด้านแนวปฏิบัติการใช้แรงงานที่ดี หรือ GLP ต่อไป